Talte Putin midt imot - frykter hun blir sendt tilbake til Russland
Den russiske lokalpolitikeren Nina Beljaeva (34) gikk verden rundt med sin tordentale mot Putin. Etter to år i eksil kan hun nå bli sendt tilbake til Russland. Videoklippet der den russiske lokalpolitikeren Nina Beljaeva (34) omtaler krigen i Ukraina som en krigsforbrytelse, ble spredd over hele verden, og gjenstand for en dokumentarfilm av BBC. Nina måtte flykte raskt fra Russland. Nå, to år senere, frykter den 34 år gamle kvinnen at hun kan bli sendt tilbake til Russland – der en arrestordre og en fengselsdom på 17 år venter på henne.  – Jeg frykter tortur og død i et russisk fengsel. Livet i Russland er forskjellig for alle, men for meg er det tortur og død som venter der, sier hun til VG på telefon fra Helsingfors.  Etter antikrigs-talen i hjembyen Voronezj sa Beljaeva i et intervju med en blogger at Putin må fjernes fra makten så raskt som mulig hvis ikke Russland skal bryte sammen.  Ikke overraskende ble uttalelsene møtt med harme fra Kreml, og førte til at Beljaeva ble siktet for terrorisme.  Ber Norge om hjelp VG snakker med Beljaeva fra Finland, hvor hun i september i år søkte asyl. Men for tre uker siden kom den nedslående beskjeden om avslag. Finland vil sende henne til Latvia, som Belajeva frykter vil sende henne videre til et land som har utvekslingsavtale med Russland.  For den russiske politikeren er allerede blitt nektet flyktningstatus i Latvia, til tross for at landet anerkjenner at hun blir forfulgt i Russland.  VG har sett vedtaket fra latviske myndigheter. Belajeva, som er utdannet innen blant annet jus, sier hun håper hun kan overbevise Finland om å oppheve beslutningen om å sende henne ut. Hvis ikke, ønsker hun å be Norge om hjelp. – Jeg planlegger å skrive en appell til kongen av Norge i løpet av helgen og be ham om å tillate min deportasjon til Norges territorium. Dette er en siste utvei hvis jeg ikke klarer å få en deportasjonsstans i Latvia, sier hun til VG.  Menneskerettighetsarbeid Bakgrunnen for at Latvia ikke vil ha den russiske politikeren, er ifølge Belajeva at hun har delt informasjon med andre asylsøkere om latvisk lov. Hun har også bistått en menneskerettighetsorganisasjon i undersøkelser av landets asylsystem. Ifølge Belajeva har Latvias migrasjonstjeneste konkludert at hun «kan utgjøre en trussel mot et lands nasjonale sikkerhet».  Dette til tross for at loven krever at en person utgjør en slik trussel, ikke bare at de kan utgjøre det, påpeker Belajeva.  En person som utgjør en trussel mot en stats sikkerhet har vanligvis begått eller forsøkt å begå en forbrytelse mot staten. Men ordet "kan" kan brukes om hvem som helst, sier hun.  – For eksempel på grunn av russisk statsborgerskap eller det faktum at man er valgt som kommunestyremedlem fra det kommunistiske partiet i Russland, sier hun til VG.  Latviske og finske myndigheter svarer at de ikke kommenterer enkeltstående asylsaker, skriver den finske avisen Ilkka Pohjalainen.  Nå lever Beljaeva på lånt tid i Finland. Hun har fått frist frem til 8. mars for å anke avgjørelsen om avslag på asyl.  Den russiske lokalpolitikeren kan heller ikke frivillig forlate EU, da Russland har utstedt en internasjonal arrestordre på henne. Dersom hun forlater Schengen-området, risikerer hun utlevering til Russland.  Flere medier har skrevet om Beljaevas desperate flukt fra Putins regime, blant annet Moscow Times, TV2, og flere finske aviser.
Russisk lokalpolitiker Nina Beljaeva (34), kjent for sin tale mot Putin , frykter utlevering til Russland etter avslag på asyl i Finland Latvia anerkjenner at Beljaeva blir forfulgt, men nekter flyktningstatus blant annet pga. hennes bistand i menneskerettighetsorganisasjon Beljaeva håper på å overbevise Finland om å oppheve utvisningsbeslutningen, eller be Norge om hjelp Russland har utstedt internasjonal arrestordre på Beljaeva, og hun risikerer fengsel og tortur